ગુજરાતી સમાચાર: ભારતીય ક્રિકેટરોએ UNમાં હેટ સ્પીચ બદલ ઈમરાન ખાનનો ઉધડો લીધો | Indian Cricketer Slams Pakistan Pm Imran Khan For His Hatred Speech In Un - Cricket News | I Am Gujarat
Gujarati News Cricket News ભારતીય ક્રિકેટરોએ UNમાં હેટ સ્પીચ બદલ ઈમરાન ખાનનો ઉધડો લીધો
ભારતીય ક્રિકેટરોએ UNમાં હેટ સ્પીચ બદલ ઈમરાન ખાનનો ઉધડો લીધો
Published: Oct 02, 2019 22:41 pm IST
સંયુક્ત રાષ્ટ્રમાં ભડકાઉ ભાષણ આપવા બદલ પાકિસ્તાની વડાપ્રધાન ઈમરાન ખાનની ખૂબ જ નિંદા થઈ રહી છે. ખાસ કરીને ભારતીય નેતાઓ અને હવે ક્રિકેટરો દ્વારા પણ સોશિયલ મીડિયા પર તેમની આકરી ટિકા કરવામાં આવી રહી છે. ભારતીય ક્રિકેટ ટીમના ફાસ્ટ બોલર મોહમ્મદ શમી સહિત પૂર્વ ક્રિકેટર ઈરફાન ખાન, ઑફ સ્પિનર હરભજન સિંહ અને પૂર્વ કેપ્ટન મોહમ્મદ અઝહરુદ્દીને ઈમરાન ખાન દ્વારા UNGAમાં ભારત વિરોધી ભાષણની ટાંકી આકરા શબ્દોમાં ઝાટકણી કાઢી હતી.
મોહમ્મદ શમીએ ગાંધી જયંતી નિમિત્તે પોતાના ટ્વીટર હેન્ડલ પર લખ્યું, 'મહાત્મા ગાંધીએ પોતાનું આખું જીવન પ્રેમ, શાંતિ અને સોહાર્દનો સંદેશ ફેલાવવામાં પસાર કર્યું. જ્યારે ઈમરાન ખાને યુએનમાં ધિક્કારજનક વાતો કરી. પાકિસ્તાને એવા લીડરની જરૂર છે જે વિકાસ, રોજગાર અને આર્થિક વૃદ્ધિ વિશે વાત કરે. લડાઈ અને આતંકવાદની નહીં'
શમી ઉપરાંત ભારતના પૂર્વ કેપ્ટન મોહમ્મદ અઝહરુદ્દીને ઈમરાન ખાનની નિંદા કરતા લખ્યું, 'યુએનમાં પાકિસ્તાનના વડાપ્રધાન ઈમરાન ખાનની સ્પીચ એક ઓછા ક્રિકેટર જેવી હતી, જેને આપણે જાણીએ છીએ. એક સ્પોર્ટ્સપર્સન પાસેથી આવી આશા ન નહોતી. ખરેખર હું માનું છું કે, તમારે દેશને વિકાસ તરફ લીડ કરવો જોઈએ અને તેને આતંકવાદ મુક્ત કરવો જોઈએ.'
આ ઉપરાંત હરભજન સિંહ અને ઈરફાન પઠાણ જેવા પૂર્વ ભારતીય ક્રિકેટર્સે પણ ઈમરાની હેટ સ્પીચની નિંદા કરી. ઈરફાને કહ્યું કે, ઈમરાને એક સ્પોર્ટ્સપર્સન તરીકે બંને દેશો વચ્ચે શાંતિ વધારવાને પ્રોત્સાહન આપવું જોઈએ પણ તેમની પસંદ 'બ્લડબાથ' અને 'ફાઈટ ટુ ધ એન્ડ છે.' હરભજન સિંહે પણ કંઈક આવા જ શબ્દોમાં ઈમરાન ખાનની ઝાટકણી કાઢી.
ઉલ્લેખનીય છે કે, ગત સપ્તાહે ઈમરાન ખાને સંયુક્ત રાષ્ટ્રમાં કાશ્મીરનો મુદ્દો ઉઠાવી ભારત વિરુદ્ધ ઝેર ઓક્યું હતું. સાથે જ તેમણે પોતાની સ્પીચમાં યુદ્ધની ધમકી પણ આપી દીધી હતી.